CELEX: 52013PC0911
Language: lt
Date: 2013-11-15
Title: Pasiūlymas TARYBOS NUOMONĖ dėl SLOVĖNIJOS ekonominės partnerystės programos

|
			
		
		
		52013PC0911
		
			Pasiūlymas TARYBOS NUOMONĖ dėl SLOVĖNIJOS ekonominės partnerystės programos /* COM/2013/0911 final - 2013/0396 (NLE) */
			
				
		
		
			
			   	2013/0396 (NLE)
Pasiūlymas
TARYBOS NUOMONĖ
dėl SLOVĖNIJOS ekonominės
partnerystės programos

atsižvelgdama į
Sutartį dėl Europos Sąjungos veikimo,
atsižvelgdama į
2013 m. gegužės 21 d. Europos Parlamento ir Tarybos
reglamentą (ES) Nr. 473/2013 dėl euro zonos valstybių
narių biudžeto planų projektų stebėsenos bei vertinimo ir
perviršinio deficito padėties ištaisymo užtikrinimo bendrųjų
nuostatų[1],
ypač į jo 9 straipsnio 4 dalį,
atsižvelgdama į
Europos Komisijos pasiūlymą,
kadangi:
(1)       Stabilumo
ir augimo paktu (toliau – SAP) siekiama užtikrinti biudžetinę drausmę
Sąjungoje, jame nustatyta perviršinio valdžios sektoriaus deficito
prevencijos ir padėties ištaisymo sistema. Jis grindžiamas patikimų
valstybės finansų tikslu kaip priemone sudaryti geresnes sąlygas
kainų stabilumui ir dideliam tvariam augimui, kuris paremtas finansiniu
stabilumu: taip siekiama Sąjungos tvaraus augimo ir darbo vietų
kūrimo tikslų;
(2)       2013 m.
gegužės 21 d. Europos Parlamento ir Tarybos reglamente (ES)
Nr. 473/2013 dėl euro zonos valstybių narių biudžeto
planų projektų stebėsenos bei vertinimo ir perviršinio deficito
padėties ištaisymo užtikrinimo bendrųjų nuostatų yra
išdėstomos nuostatos, kuriomis siekiama sustiprinti biudžeto politikos
stebėseną euro zonoje ir užtikrinti, kad nacionaliniai biudžetai
derėtų su ekonominės politikos gairėmis, parengtomis
vadovaujantis SAP ir Europos semestru. Kadangi vien biudžeto priemonių
gali nepakakti, kad būtų užtikrintas ilgalaikis perviršinio deficito
padėties ištaisymas, gali prireikti papildomų politikos priemonių
ir struktūrinių reformų;
(3)       Reglamento
(ES) Nr. 473/2013 9 straipsnyje išdėstytos su ekonominės
partnerystės programomis, kurias pagal perviršinio deficito
procedūrą turi pateikti euro zonos valstybės narės,
susijusios sąlygos. Nustatant priemonių, kurios padėtų
veiksmingai ir ilgam ištaisyti perviršinio deficito padėtį,
planą, ekonominės partnerystės programoje visų pirma
turėtų būti išsamiai apibūdintos pagrindinės
fiskalinės struktūrinės reformos, ypač su apmokestinimu,
taip pat pensijų, sveikatos ir biudžeto sistemomis susijusios reformos,
kurios bus naudingos siekiant tvariai ištaisyti perviršinio deficito
padėtį;
(4)       2009 m.
gruodžio 2 d. pagal Sutarties 126 straipsnio 6 dalį Taryba
priėmė sprendimą, pagal kurį Slovėnijai pradėta
perviršinio deficito procedūra. 2013 m. birželio 21 d. pagal
Sutarties 126 straipsnio 7 dalį Taryba priėmė
patikslintą rekomendaciją dėl perviršinio deficito
procedūros, kuri pradėta iki Reglamento (ES) Nr. 473/2013
įsigaliojimo. Todėl Slovėnijos buvo paprašyta iki 2013 m.
spalio 1 d. pateikti ekonominės partnerystės programą,
nustatant fiskalines struktūrines reformas, kurių tikslas –
veiksmingas ir ilgalaikis perviršinio deficito padėties ištaisymas;
(5)       spalio
1 d. Slovėnijos pateikta ekonominės partnerystės programa
apima priemones, kuriomis siekiama stiprinti biudžeto strategiją,
skirtą perviršinio deficito padėčiai tvariai ištaisyti (šaliai
skirta Tarybos rekomendacija (toliau – ŠSR): 1) remti ilgalaikį
pensijų sistemos tvarumą ir riboti su senėjimu susijusias išlaidas
(2 ŠSR), reformuoti darbo rinką (3 ŠSR), įvertinti bankų
sistemos turto kokybę (4 ŠSR), gerinti bankų reguliavimo sistemą
ir priežiūros galimybes (5 ŠSR), reformuoti reglamentuojamąsias
profesijas (6 ŠSR), trumpinti teisminių procedūrų
trukmę (7 ŠSR), stiprinti valstybinių įmonių valdymą
ir privatizavimą (8 ŠSR) ir restruktūrizuoti bendroves ir
gerinti verslo aplinką (9 ŠSR);
(6)       Slovėnijos
planuojamos įgyvendinti fiskalinės struktūrinės
priemonės ir reformos apima: i) mokesčių sistemą ir
mokestinių prievolių vykdymą; ii) fiskalinę
sistemą; iii) pensijų sistemą ir iv) ilgalaikę
priežiūrą. Priemonės iš dalies tinkamos ir būtų galima
manyti, kad jos padės veiksmingai ir tvariai ištaisyti perviršinio
deficito padėtį. Vis dėlto kai kuriose srityse būtina dėti
daugiau pastangų ir paspartinti įgyvendinimą;
(7)       prognozuojama,
kad neseniai priimtomis pajamų didinimo priemonėmis, visų pirma
didesniais PVM tarifais ir nauju nekilnojamojo turto mokesčiu, bus labai
prisidėta (maždaug 1,3 % BVP) prie valstybės finansų konsolidavimo.
Šių veiksmų nepapildo struktūrinių išlaidų priemonės,
taip pat itin svarbios, norint pasiekti biudžeto
balanso / pertekliaus padėtį. Remiantis dabartine
informacija, dar per anksti vertinti kelias administracines priemones, skirtas
mokestinių prievolių vykdymui stiprinti, tačiau jeigu
būtų veiksmingos, jos dar labiau sustiprintų viešųjų
finansų tvarumą;
(8)       valdžios
institucijos rengiasi nuodugniai peržiūrėti teisės aktus,
kuriais grindžiama fiskalinė sistema, laikydamosi Sutarties dėl
stabilumo, koordinavimo ir valdymo ekonominėje ir pinigų
sąjungoje ir ES teisės aktų reikalavimų. Patvirtinto
konstitucinio biudžeto balanso / pertekliaus taisyklė ir numatomi
teisės aktai, kuriuose patikslinamas jos taikymas, visų pirma naujasis
fiskalinės taisyklės įstatymas ir iš dalies pakeistas viešųjų
finansų įstatymas, turėtų padėti įtvirtinti
fiskalinę drausmę nacionaliniuose teisės aktuose;
(9)       įgyvendinus
2012 m. gruodžio mėn. pensijų reformą, iš mėnesio
duomenų matyti, kad naujų pensininkų skaičiaus augimas
sumažėjo. Tačiau būtų per anksti vertinti antrosios Tarybos
rekomendacijos dėl ilgalaikio pensijų sistemos tvarumo stiprinimo
įgyvendinimą. Reformos poveikį vertina iš akademinės
bendruomenės ir viešosios administracijos narių sudaryta darbo
grupė. Remdamasi jos išvadomis, vyriausybė ketina pateikti
pasiūlymų dėl tolesnio pensijų sistemos pritaikymo,
siekdama užtikrinti šios sistemos tvarumą po 2020 m.;
(10)     siekdama
toliau spręsti su senėjimu susijusių didėjančių
išlaidų klausimą, vyriausybė patvirtino įstatymo
projektą dėl ilgalaikės priežiūros ir asmeninės
pagalbos, pasiūlydama naują draudimu pagrįstą sistemą.
Naująjį teisės aktą numatyta priimti pirmąjį 2014 m.
pusmetį. Reikia paaiškinti privalomuoju draudimu pagrįstos sistemos
finansavimą, bet tikriausiai ji bus grindžiama aktyvių ir
neaktyvių gyventojų privalomojo draudimo įmokomis ir dėl to
neturėtų padidėti bendra socialinio draudimo įmokų
norma;
(11)     pastaraisiais
mėnesiais Slovėnija paspartino nefiskalinių struktūrinių
reformų, susijusių su makroekonominio disbalanso koregavimu,
tempą. Svarbi pažanga daroma bankų sektoriuje. Vis dėlto
svarbiausios koregavimo ir augimo rėmimo reformos dar tik rengiamos ir gerokai
vėluoja, visų pirma neteisminis įmonių
restruktūrizavimas ir valstybės turto klasifikavimo priėmimas;
(12)     įgyvendinamos
priemonės bankų sektoriui stabilizuoti, visų pirma išsamus turto
kokybės patikrinimas ir testavimas nepalankiausiomis sąlygomis, kurie
taikomi beveik 70 % bankų sektoriaus ir kurie turi būti užbaigti
iki 2013 m. pabaigos. Tikimasi, kad po tokio vertinimo bus parengta išsami
bankų sektoriaus restruktūrizavimo, konsolidavimo ir rekapitalizavimo
strategija, kuri taip pat apimtų planus mažinti tiesiogines ir netiesiogines
viešojo sektoriaus investicijas vietos bankuose. Pastarieji labai
sumažintų pakartotinio neapibrėžtųjų
įsipareigojimų atsiradimo artimiausiais metais riziką;
(13)     jeigu šiuo
metu svarstoma Slovėnijos valstybės kontroliuojančiųjų
bendrovių įstatymo reforma būtų gerai parengta ir
nuosekliai įgyvendinta, įskaitant greitą pažangą privatizuojant
tam tikras valstybines įmones, viena vertus, būtų galima gauti
pajamų ir sumažinti neapibrėžtuosius valdžios sektoriaus
įsipareigojimus ir, kita vertus, būtų užtikrintas geresnis ir
veiksmingesnis strateginis valstybės turto valdymas, ypač
susijęs su galimybėmis pritraukti užsienio investuotojų,
PRIĖMĖ ŠIĄ NUOMONĘ:
2013 m. spalio
1 d. Komisijai ir Tarybai pateikta Slovėnijos ekonominės
partnerystės programa apima fiskalines struktūrines reformas, kurios
iš dalies tinkamos veiksmingam ir ilgalaikiam perviršinio deficito
padėties ištaisymui paremti ir turi būti tinkamai ir visapusiškai
įgyvendintos, kad būtų pasiekti laukiami rezultatai.
Konkrečiai iš ekonominės partnerystės programos matyti tam tikra
pažanga vykdant Slovėnijos stabilumo programos ir nacionalinės
reformų programos įsipareigojimus, susijusius su mokesčių
reforma, mokestinių prievolių vykdymo ir fiskalinio valdymo
stiprinimu ir bankų sektoriaus sutvarkymu. Bankų ir įmonių
sektoriaus restruktūrizavimas ir konsolidavimo strategija po bankų turto
kokybės vertinimo ir testavimo nepalankiausiomis sąlygomis yra labai svarbūs,
siekiant užtikrinti pasitikėjimą ir pritraukti į
Slovėniją užsienio investuotojų, taip pat investuotojų
į valstybės obligacijas. Tik neseniai prasidėjo darbas,
susijęs su galimu tolesniu pensijų sistemos pertvarkymu ir nėra
informacijos apie numatytas konkrečias šios srities priemones ir terminus.
Apskritai, beveik visos reformos yra vykdomos, todėl labai svarbu jas
greitai patvirtinti ir iki galo įgyvendinti. Taigi, Slovėnija
raginama pateikti papildomos informacijos apie numatomas reformas būsimoje
nacionalinėje reformų programoje ir stabilumo programoje, kurias
Komisija ir Taryba visapusiškai įvertins įgyvendindamos Europos semestrą.
Priimta Briuselyje
                                                                       Tarybos
vardu
                                                                       Pirmininkas
[1]       OL L 140, 2013 5 27, p. 11.